

Αθήνα, 16.07.2025

**Προς:**

**Τον Πρόεδρο της Ειδικής Κοινοβουλευτικής Επιτροπής προς διενέργεια προκαταρκτικής εξέτασης για την ενδεχόμενη τέλεση του αδικήματος της παράβασης καθήκοντος (Άρθρο 259 ΠΚ) κατά το χρονικό διάστημα από τον Σεπτέμβριο του 2021 έως και τις 28/02/2023 κατά παράβαση του άρθρου 40 παρ. 3 του ν. 4974/2022 και προς τον σκοπό πρόκλησης οικονομικής βλάβης στην ανώνυμη εταιρεία με την επωνυμία «Οργανισμός Σιδηροδρόμων Ελλάδος ΑΕ» από τον πρώην Υπουργό, κ. Κωνσταντίνο Καραμανλή του Αχιλλέως κατά την άσκηση των καθηκόντων του.**

**ΘΕΜΑ: «Πρόταση κατ’ άρθρο 156, παρ. 5., εδαφ. Β, του ΚτΒ»**

 \*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

Αξιότιμε κ. Πρόεδρε,

Η παρούσα επιτροπή έλαβε σαφή και ρητή εντολή, με απόφαση της Ολομέλειας της Βουλής, για τη σύσταση και συγκρότηση Ειδικής Κοινοβουλευτικής Επιτροπής για την διενέργεια προκαταρκτικής εξέτασης, κατά το άρθρο 86 παρ. 3 του Συντάγματος, τα άρθρα 153 επ. του Κανονισμού της Βουλής και το άρθρο 5 του Ν. 3126/2003 περί «Ποινικής Ευθύνης Υπουργών» εις βάρος του υπόπτου, κ. Καραμανλή Κωνσταντίνου, που είχε την ιδιότητα του Υπουργού Υποδομών και Μεταφορών, προς διερεύνηση της ενδεχόμενης τέλεσης του αδικήματος της παράβασης καθήκοντος (άρθρο 259 ΠΚ), κατά το χρονικό διάστημααπό τον Σεπτέμβριο του 2021 έως και τις 28/02/2023.

**Α)** Η προκαταρκτική εξέταση προβλέπεται στο άρθρο 243 ΚΠΔ και με αυτή επιδιώκεται η συλλογή των αναγκαίων αποδεικτικών στοιχείων για να αποφασισθεί αν θα πρέπει να κινηθεί ποινική δίωξη ή όχι. Για την επίτευξη του σκοπού αυτού, κατά την προκαταρκτική εξέταση, επιβάλλεται να εξεταστούν με ζώσα διαδικασία ενώπιον όλων των μελών της Κοινοβουλευτικής Επιτροπής μας, όλα τα αναφερόμενα στο άρθρο 178 αποδεικτικά μέσα (έγγραφα, μάρτυρες, ομολογία, αυτοψία, πραγματογνωμοσύνη, ενδείξεις) και να διενεργηθούν όλες οι ανακριτικές πράξεις των άρθρων 253, 256, 257, 259, 260, 264 και 265 ΚΠΔ, καθώς και όσες προβλέπονται σε ειδικούς νόμους.

**Β)** Η διενέργεια προκαταρκτικής εξέτασης για τα αδικήματα που φέρεται να τέλεσαν οι Υπουργοί και Υφυπουργοί, προβλέπεται από αυξημένης τυπικής ισχύος διατάξεις. Συγκεκριμένα, προβλέπεται: **α)** από το άρθρο 86, παρ. 3, του θεμελιώδους νόμου του Κράτους, που είναι το Σύνταγμα της Ελλάδος, **β)** από το άρθρο 156, του Κανονισμού της Βουλής και **γ)** από το άρθρο 5, του ν.3126/2003. Οι ανωτέρω διατάξεις είναι ΑΝΑΓΚΑΣΤΙΚΟΥ ΔΙΚΑΙΟΥ και σε καμία περίπτωση δεν μπορεί να καμφθεί η εφαρμογή τους, ανεξαρτήτως της επιθυμίας ή δήλωσης του υπόπτου – εγκαλουμένου. Αλίμονο, αν η εφαρμογή ή μη του Συντάγματος επαφίεται στην επιθυμία - δήλωση του καθενός.

**Γ)** Σύμφωνα με το άρθρο 156 παρ. 5 του ΚτΒ το πόρισμα της επιτροπής πρέπει να είναι αιτιολογημένο και να περιέχει τα πραγματικά περιστατικά και αποδεικτικά μέσα που οδηγούν στην δίωξη. Το πέρας των εργασιών της επιτροπής, χωρίς την ουσιαστική διενέργεια προκαταρκτικής εξέτασης, δια ανακριτικών πράξεων, όπως ορίζει ο ΚΠΔ (μάρτυρες, έγγραφα, κατασχέσεις, πραγματογνωμοσύνες κλπ) με έκδοση πορίσματος που βασίζεται αποκλειστικά στην επιθυμία του υπόπτου και στο μηδαμινό αποδεικτικό υλικό, που υπάρχει στην δικογραφία, όσο αφορά στον κ. Καραμανλή, δεν μπορεί σε καμία περίπτωση να συνιστά αιτιολόγηση, όπως απαιτεί ο νόμος. Αυτό θα μπορούσε οριακά να συμβεί, αν ο ύποπτος ομολογούσε την πράξη του, κατ’ άρθρο 178 ΚΠΔ (η ομολογία είναι αποδεικτικό μέσο), η οποία ομολογία εκτιμάται ελεύθερα και δεν έχει δεσμευτικό χαρακτήρα. Κατά συνέπεια, από την στιγμή που δεν υπάρχει ούτε κάν ομολογία, ελλοχεύει ο κίνδυνος απόλυτης ακυρότητας της διαδικασίας, που μπορεί να κηρύξει αυτεπάγγελτα το δικαστικό συμβούλιο, κατ’ άρθρο 176, παρ. 1, του ΚΠΔ.

**Δ)** Τα μέλη της επιτροπής της Νέας Δημοκρατίας, κάνοντας δεκτό το αίτημα του κ. Καραμανλή, το μόνο που επιδιώκουν είναι να αποφύγουν τη βάσανο της διαδικασίας της προκαταρκτικής εξέτασης, των ανακριτικών πράξεων (κατασχέσεις ψηφιακών μέσων, εγγράφων κλπ), κλήση ουσιωδών μαρτύρων, την δημοσιότητα των συνεδριάσεων της επιτροπής (αντιθέτως η διαδικασία των δικαστικών συμβουλίων είναι μυστική), η οποία θα φέρει στο φως την αλήθεια, την οποία εμείς οφείλουμε να παρέχουμε και ο λαός δικαιούται να την έχει. Πρέπει ο λαός να πληροφορηθεί γιατί κινούνταν στην ίδια γραμμή, δύο αντιθέτως κινούμενα τραίνα; Γιατί δεν υπήρχαν εκείνες οι ασφαλείς διαδικασίες, ώστε να μην συμβεί αυτό; Πρέπει ο λαός να πληροφορηθεί, ποιο ήταν εκείνο το υλικό που προκάλεσε έκρηξη και έκαψε ζωντανούς ανθρώπους; Πρέπει ο λαός να μάθει όλη την αλήθεια. Λέμε όχι στη συγκάλυψη που επιχειρεί η κυβέρνηση.

**Ε)** Είναι τουλάχιστον υποκριτικό να ισχυρίζεστε στην ΝΔ ότι επιθυμείτε να καταργήσετε το άρθρο 86 του Συντάγματος έτσι ώστε να οδηγούνται οι Υπουργοί και οι Υφυπουργοί απευθείας στην Δικαιοσύνη όπως ο κάθε πολίτης και από την άλλη στην συγκεκριμένη περίπτωση να κάνετε στενότατη χρήση του άρθρου 86 του Συντάγματος, επιλέγοντας εσείς, η κυβερνητική πλειοψηφία και όχι η Δικαιοσύνη, το αδίκημα για το οποίο θα δικαστεί ο κ. Καραμανλής, ενώ αντιθέτως ο Εισαγγελέας Πρωτοδικών Λάρισας έχει ασκήσει ποινική δίωξη μέχρι σήμερα σε 36 κατηγορουμένους υφισταμένων του κ. Καραμανλή για πέντε (5) αδικήματα ήτοι ένα (1) κακούργημα και τέσσερα (4) πλημμελήματα.

**ΣΤ)** Όσο για το αφήγημα των μελών της Νέας Δημοκρατίας ότι το δικαστικό συμβούλιο μπορεί να επεκτείνει την δίωξη και σε άλλους συμμέτοχους για το ίδιο αδίκημα, η απάντηση είναι ότι και η επιτροπή μας μπορεί να το πράξει, κατ’ άρθρο 7, του ν. 3126/2003.

**Ζ)** Όσο για το αφήγημα των μελών της συμπολίτευσης ότι, το δικαστικό συμβούλιο μπορεί να αναβαθμίσει και να διευρύνει το κατηγορητήριο και τις ανακριτικές πράξεις, μπορεί να τις κάνει και ο ανακριτής του ΑΠ, η απάντηση είναι ότι και η επιτροπή μας, εφόσον έχει αρμοδιότητες εισαγγελέα, σύμφωνα με το άρθρο 243 επ. του ΚΠΔ και του άρθρου 156 του Κ.τ.Β., μπορεί και δικαιούται να το πράξει. Επίσης, εφόσον υποτίθεται ότι τα μέλη της Νέας Δημοκρατίας θέλουν την ανεύρεση της ουσιαστικής αλήθειας, τότε, για ποιο λόγο στερούν από την επιτροπή μας την συλλογή κρίσιμων αποδεικτικών στοιχείων, που θα βοηθήσουν στην αποκάλυψη της αλήθειας;

Τα μέλη της επιτροπής τα οποία θα ψηφίσουν να γίνει αποδεκτό το αίτημα του υπόπτου, κ. Καραμανλή, ενδεχομένως, τελούν τα αδικήματα της παράβασης καθήκοντος (άρθρο 259 ΠΚ) και της κατάχρησης εξουσίας (άρθρο 239 ΠΚ).

**ΓΙΑ ΤΟΥΣ ΛΟΓΟΥΣ ΑΥΤΟΥΣ:**

Διαφωνούμε κάθετα με τη μεθόδευση της κυβερνητικής πλειοψηφίας, με την οποία απαξιώνεται αντισυνταγματικά και παράνομα, ο θεσμός της παρούσας κοινοβουλευτικής επιτροπής και οδηγείται σε συγκάλυψη το έγκλημα των Τεμπών. Θεωρούμε ότι, η Κυβέρνηση της Νέας Δημοκρατίας, συγκαλύπτει και πάλι το έγκλημα των Τεμπών, παρακάμπτοντας την διαδικασία της προκαταρκτικής εξετάσεως, παραβιάζοντας το Σύνταγμα και θεμελιώδεις διατάξεις ΑΝΑΓΚΑΣΤΙΚΟΥ ΔΙΚΑΙΟΥ και το μόνο που επιθυμεί είναι η ΑΠΟΚΡΥΨΗ ΤΗΣ ΑΛΗΘΕΙΑΣ.

**ΑΙΤΗΜΑ**

Υποβάλλουμε, δια του παρόντος, προς το Δικαστικό Συμβούλιο το αίτημα να αναπεμφθεί η υπόθεση, πάλι, προς την παρούσα ειδική κοινοβουλευτική επιτροπή μας, προκειμένου να ακολουθηθεί η προβλεπόμενη από το άρθρο 86 του Συντάγματος και το νόμο 3126/2003 διαδικασία, ώστε να δυνηθούμε κι εμείς, ως βουλευτές του ελληνικού Κοινοβουλίου, να ασκήσουμε τα καθήκοντά μας και τα δικαιώματά μας, της εξέτασης των αποδεικτικών μέσων και στοιχείων, καθώς και της διερεύνησης των στοιχείων επέκτασης του κατηγορητηρίου εναντίον του κ. Καραμανλή.

Με εκτίμηση

Παπαδάκης Παράσχος

Βουλευτής Ν. Έβρου

ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ